**RAZGOVOR S LEOM ORŠUŠ**

**ZNANJEM MOŽEŠ DOPRINIJETI SVIMA OKO SEBE**

Radionice za mlade Romkinje na temu rodne ravnopravnosti, adolescencije i odrastanja, Čakovec

*Dana 29. i 30. siječnja 2022. godine zajedno sa svojim vršnjakinjama sudjelovala sam na edukacijskim radionicama, a namijenjene su bile mladim Romkinjama u sklopu projekta „Obrazovane Romkinje, osnažene romske zajednice!“ koji provodi Savez Roma u Republici Hrvatskoj „Kali Sara“ u partnerstvu s Institutom za strane jezike Vigdís Finnbogadóttir i njihovom inicijativom Roma in the Centre iz Islanda. U romskim naseljima žene su u neravnopravnom odnosu prema muškarcima, često prisiljene prekinuti školovanje radi sklapanja braka i ranih trudnoća. Na njima je gostovala Lea Oršuš, mlada studentica socijalnog rada na Pravnom fakultetu u Zagrebu koja je živjela u romskom naselju, a sada pruža pomoć i podršku mladim Romkinjama.*

* **Jako ste me se dojmili. Dali ste mi nade da postoje bolji putovi u životu. Kako se osjećate kad gostujete na radionicama s mladim Romkinjama?**

Osjećam da je to mjesto na kojemu želim biti. Zna biti teških dana u mom studiranju kada pomislim da je uzaludan sav ovaj trud. Vi me potičete da se potrudim i završim studij, da vam olakšam i pripremim taj put jer znam koliko je meni bilo teško kad sam upisala fakultet. Na mom studiju nema nijedne Romkinje ni Roma, kao što nije bilo ni u mojoj srednjoj školi. Već sad ima jako puno Roma na raznim fakultetima diljem Hrvatske i moći ćete imati potporu. Kad sam s vama na radionicama, vidim bolju budućnost romske zajednice.

* **Koje ste prepreke imali u svome školovanju i kako ste ih savladavali?**

Na početku je bilo teško jer sam kao dijete došla iz romskog naselja. Nisam išla u vrtić i nisam bila okružena hrvatskim jezikom, ali s druge strane bilo mi je zanimljivo baš zbog toga što nisam ništa znala i htjela sam naučiti. Djeca su mi govorila da bi bilo bolje da i ne znam romski jezik jer bi mi to olakšavalo. Kasnije shvatiš da je romski dio mnogih drugih jezika oko tebe. U jednu ruku sam i ponosna jer je on dio mene, dio mog identiteta. Djeca su me ponekad gledala kao Romkinju koje se treba kloniti. Pred kraj osnovne škole shvatila sam da mi je bitno znanje, tako da se nisam uopće obazirala na poteškoće koje sam imala s vršnjacima, nego sam se okrenula sebi i svojim ocjenama.

* **Zašto je učenje važno?**

Važno je jer ti ono otvara vrata i daje jako mnogo mogućnosti. Ti rasteš kao osoba bez obzira na to koji predmet učiš ili koja je tema, razvijaš se, a novim znanjem možeš doprinijeti svima oko sebe.

* **Budući da su se vršnjakinje iz romskog naselja udavale i posvećivale obitelji kao što se tražilo od njih, kako je okolina reagirala na Vašu odluku da ćete nastaviti školovanje?**

Nemam podršku svoje obitelji u smislu „bravo, kćeri, to je to, postigla si nešto čime se možemo ponositi“, nego je reakcija „dokle ćeš više, što ti nije bilo dosta, kreni raditi, zarađivati za svoj život.“ A od svoje generacije…bilo je tu svega. Od toga „bravo, izvukla si se iz sela, nisi kao mi, gle, mi već imamo i djecu“. Neke su reakcije bile u smislu poticanja „možeš ti to, idi dalje, nemoj kao ostali“, a s druge strane postoji uvijek onaj dio „joj, gle, sad nam je purgerica došla, ona živi u Zagrebu, ona nije kao mi.“ Nazvala bih to dvostrukom diskriminacijom. Valjda je to zato jer se osjećaju ugroženo. Boje se da ću im nešto pametovati ili da sam drukčija od njih, ali zapravo sam samo Romkinja koja želi bolje za svoj narod.

* **Kako ste se osjećali kada ste se trebali preseliti u Zagreb?**

Bilo je mnogo strahova, ali isto tako bilo je i očekivanja i nadanja da će mi biti bolje.

* **Čemu ste se nadali za vrijeme školovanja i jeste li postigli ono što ste zamislili?**

Postigla sam puno više od onog čemu sam se nadala. Mislila sam da ću se zaposliti čim završim srednju, da ću otići negdje raditi, no od onih očekivanja koja sam imala u selu, sve se promijenilo, sve poraslo. Na kraju sam upisala gimnaziju, i to jednu od boljih u Zagrebu. Nakon gimnazije upisala sam fakultet nakon čega planiram ići dalje.

* **Čime se najviše ponosite?**

Najviše se ponosim jer sam jedina u svome selu upisala gimnaziju i fakultet svojim postignućima, trudom i radom, a isto tako vidim da trebam dalje i da trebam nastaviti putem koji sam odabrala.

 **Današnji način života mladih Romkinja u romskim naseljima**

* **Što mislite o današnjem načinu života mladih Romkinja?**

Mislim da su mlade Romkinje sposobne, pametne i nadrealno talentirane mlade cure koje još nisu prepoznale tu stranu sebe. Zato, s njima treba raditi, razgovarati, treba ih se poticati i dati vjetar u leđa. Kad ste u naselju, imate uvijek istu sliku mladih djevojaka koje možda završe osnovnu školu, a možda i ne, nakon čega obično kreće zaljubljivanje koje najčešće vodi ozbiljnim posljedicama, ­­­maloljetničkim trudnoćama. Jednom kad će im se pokazati da mogu izaći iz sela i školovati se, imati svoj posao i birati kad se žele udavati i za koga, vjerujem da će se stvari promijeniti, ali trenutno situacija u romskim zajednicama je po meni kritična i voljela bih da se promijeni po svim mogućim parametrima.

* **U kojoj su mjeri danas djevojke ravnopravne mladićima?**

Još je to daleko od ravnopravnosti. Postoje mjesta na kojima uopće niste ravnopravne, recimo u naselju. Mladići mogu raditi svakakve sramotne stvari na račun djevojke. Djevojka će ispaštati, a mladić će ispasti frajer. Čim se malo maknete iz tih zatvorenih mjesta poput romskih naselja, vidjet ćete da postoje mladići koji daju na važnosti djevojkama, gdje se cijeni to što djevojka ima pravo izbora.

* **Što mislite o ranoj trudnoći kod mladih Romkinja?**

Mislim da je to dio neznanja i da nisu ni svjesne što roditeljstvo znači, kolika je to odgovornost i kako se trebaju pobrinuti da to dijete ne upadne u isto siromaštvo u kojem se one nalaze. Ako imaš samo 14, 15 godina i bez ikakve si financijske stabilnosti, nisi spremna biti majka jer ne možeš tom djetetu priuštiti ni najpotrebitije. Treba se čuvati i znati da uvijek postoji način da budete djevojke, da proživljavate svoju mladost, ali da ne morate odmah biti majke i žene.

* **Što mislite o utjecaju društvenih mreža na život mladih Romkinja?**

Mlade djevojke se otvaraju previše na društvenim mrežama i ne znaju se ponašati zaštitnički prema samoj sebi jer nisu svjesne posljedica. Mislim da će se to s vremenom promijeniti jer polako shvaćaju koliko je bitno paziti što objavljuješ jer mnogi iskoriste te informacije.

* **Kakvo je Vaše mišljenje o očekivanjima okoline od djevojaka u romskim naseljima?**

Ako si u nekoj zdravoj okolini koja vrednuje obrazovanje i cijeni zapošljavanje, tada imaju moju podršku. Mislim da se od djevojaka treba očekivati da budu samostalne, no ako se nalaze u okolini koja očekuje od njih da se moraju udavati i postati mlade majke, tada nemam dobro mišljenje. To nas vodi u to da djeca rađaju djecu, da su sela puna mladih majki od 14, 15 godina. One su i dalje djeca i užasno mlade. Ta okolina bi trebala promijeniti svoja očekivanja od tih mladih djevojaka. Poručila bih vam da radite na sebi jer je najbitnije da budete stabilne kao djevojke, da imate svoje temelje, a dečki, spojevi i ostalo će doći, ali prvo radite na sebi, a za to je potrebno obrazovanje.

 Lea Oršoš

 6. razred

OŠ Vladimira Nazora Pribislavec

 Mentor: Kristina Pleh